**Cwestiynau ac Atebion**

**TGAU Iechyd a Gofal Cymdeithasol a Gofal Plant – Gaeaf 2024**

**A oes Trefnwyr Gwybodaeth a gwerslyfrau ar gael yn Gymraeg hefyd?**

Oes, mae pob adnodd y mae CBAC yn ei greu ar gael yn ddwyieithog. Cliciwch ar y tab ar frig y sgrin ar yr ochr dde i newid o Saesneg i Gymraeg. Yn achos llyfrau nad yw CBAC wedi'u hysgrifennu, cysylltwch â'r cyhoeddwr ynglŷn â fersiynau Cymraeg.

**Mae'r cysylltau a'r codau QR yn y gwerslyfrau yn hen.**

Byddwn yn mynd ati i wirio'r gwerslyfrau y mae CBAC wedi'u hysgrifennu.

**A fydd y cwrs yn newid yn 2025?**

Na, dim eto. Byddwn yn ysgrifennu manyleb newydd yn 2025 i'w haddysgu am y tro cyntaf ym mis Medi 2026. Byddwn yn cynnal digwyddiadau Dysgu Proffesiynol i athrawon ym mis Ionawr 2026 i gyflwyno'r fanyleb newydd.

**Uned 1**

**A yw ymgeiswyr yn gallu sefyll Uned 1 ym Mlwyddyn 10 ac ailsefyll ym Mlwyddyn 11?**

Ydyn, gall ymgeiswyr sefyll arholiad Uned 1 ym Mlwyddyn 10 ac ailsefyll ym Mlwyddyn 11. Y radd orau fydd yn cyfrif.

**A oes mwy o adnoddau'n ymwneud yn benodol â'r Cynnig Rhagweithiol?**

Dyma gysylltau i 3 adnodd ar y Cynnig Rhagweithiol gan CBAC, Gofalwn Cymru a Gofal Cymdeithasol Cymru:

[Y Cynnig Rhagweithiol | Pwysigrwydd y Gymraeg a diwylliant Cymru i blant a phobl ifanc (cbac.co.uk)](https://resource.download.wjec.co.uk/vtc/2018-19/HSC18-19_2-2/_multi-lang/unit08/4-active-offer.html)

[Mwy na geiriau – Gofalwn Cymru](https://gofalwn.cymru/mwynageiriau/?_ga=2.166970366.198181866.1708688095-1187567486.1699973521&_gl=1*1pa6ohn*_ga*MTE4NzU2NzQ4Ni4xNjk5OTczNTIx*_ga_96NPVE3BY1*MTcwODY4ODA5NS40LjEuMTcwODY4ODMwMi4wLjAuMA..)

[Deall anghenion ieithyddol | Gofal Cymdeithasol Cymru](https://gofalcymdeithasol.cymru/adnoddau-canllawiau/gwella-gofal-a-chymorth/pobl-%C3%A2-dementia/deall-anghenion-ieithyddol)

**Faint o fanylion sydd eu hangen ar ateb marciau llawn?**

Mae hyn yn dibynnu ar y cwestiwn ond byddai ymgeisydd sy'n ennill marciau llawn yn ysgrifennu ateb manwl, gan roi enghreifftiau i ddangos dealltwriaeth ardderchog. Bydd enghreifftiau o waith ymgeiswyr sydd wedi ennill marciau llawn yn cael eu datblygu fel adnodd.

**Pam mae cwestiwn â dim ond un gair gorchymyn yn cael ei asesu ar gyfer AA1 ac AA3?**

Os yw cwestiwn, fel yr enghraifft o gwestiwn 9 yn y cyflwyniad, yn gofyn i ymgeiswyr ddadansoddi'r manteision, byddai ymgeiswyr yn cael eu hasesu ar eu gallu i ddisgrifio manteision yn ogystal â'u dadansoddi. Bwriad hyn yw caniatáu i ymgeiswyr llai galluog ennill marciau.

**Uned 2**

**Beth yw'r amodau asesu di-arholiad ar gyfer cwblhau'r dasg hon?**

Dylid dyrannu 10 awr o waith ar gyfer Tasg 1 ac 15 awr o waith ar gyfer Tasg 2. Dylid cynnal y ddwy dasg dan oruchwyliaeth uniongyrchol. Nid yw'r gwaith ymchwilio ar gyfer y tasgau hyn yn rhan o'r dyraniadau amser ac nid oes angen ei oruchwylio'n uniongyrchol. Nid oes terfyn geiriau ar gyfer y naill dasg na'r llall. Ni ddylai ymgeiswyr gydweithio ar y tasgau.

**Tasg 1: A yw ymgeiswyr yn gallu dewis plant, pobl ifanc neu oedolion yn gyffredinol, neu a oes angen iddyn nhw fod yn fwy penodol e.e. plentyn awtistig?**

Dylai ymgeiswyr ddewis yn gyffredinol rhwng plant, pobl ifanc neu oedolion fel eu grŵp targed.

**Tasg 1: Sawl gwasanaeth y mae angen i ymgeiswyr ei drafod i gael mynediad at y bandiau marciau uwch?**

Er nad oes angen nifer pendant o wasanaethau i gael mynediad at y bandiau marciau uwch, dylai ymgeiswyr ymchwilio i wasanaethau ar draws yr amrywiaeth o sectorau – statudol, preifat a gwirfoddol, gan drafod eu rôl yn glir mewn perthynas â'r grŵp targed a sut maen nhw'n cael eu rheoleiddio. Efallai na fydd cyfyngu'r adran hon i ddau neu dri gwasanaeth yn rhoi'r cyfle i ymgeiswyr ddangos ymchwil manwl i wasanaethau lleol a chenedlaethol.

**Tasg 2: A ddylid cysylltu deunyddiau â'r grŵp targed neu'r testun yn adran (c) yr asesiad di-arholiad?**

Ar gyfer adran (c), dylai ymgeiswyr asesu deunyddiau hybu iechyd o ran eu haddasrwydd ar gyfer y grŵp targed. Er enghraifft, ydy'r ymgyrch gwrth-ysmygu ar y teledu yn effeithiol o ran newid ymddygiad pobl ifanc yn eu harddegau os nad ydyn nhw'n gwylio llawer o deledu neu ydy'r delweddau erchyll o effeithiau ysmygu yn dylanwadu ar bobl ifanc yn eu harddegau i roi'r gorau i ysmygu?

**Ble galla i ddarganfod enghreifftiau o Dasg 1 a Thasg 2 ar y wefan?**

Mae enghraifft A\* o Uned 2 Tasg 2 a dwy enghraifft o Uned 2 Tasg 2 ar y porth (gwefan ddiogel). Rydym wrthi'n diweddaru rhagor o adnoddau, gan gynnwys deunydd enghreifftiol ychwanegol ar gyfer Uned 2.

**Ble galla i ddarganfod adnoddau ar reoleiddio ac arolygu?**

Mae amrywiaeth dda o adnoddau ar reoleiddio ac arolygu i'w chael ar y cysylltau isod. Mae canllawiau pellach yn y Canllawiau Addysgu ar y wefan Dysgu Iechyd a Gofal Cymru dan Uned 2 ac ar dudalen 20 y fanyleb.

[Chwilio | Gofal Cymdeithasol Cymru](https://gofalcymdeithasol.cymru/search?search=arolygu)

[Arolygu - Gofalwn Cymru](https://gofalwn.cymru/?s=arolygu)

**Sawl adnodd y mae angen i ymgeiswyr ei greu?** **A yw cyflwyniad PowerPoint a phoster yn ddigon?**

Dylai ymgeiswyr greu adnoddau sy'n briodol i'r ymgyrch maen nhw wedi'i dewis. Nid oes nifer pendant, ond dylai eu hadnoddau fod yn gywir, yn addas i'r pwrpas ac o ansawdd da, gan gofio am y grŵp targed a ddewiswyd.

**A oes ffurflen datganiad tyst swyddogol i'w llenwi ar gyfer adran (ch) Tasg 2?**

Rydym wrthi'n datblygu templed datganiad tyst. Yn y cyfamser, dylai canolfannau gynnwys datganiad ysgrifenedig i gadarnhau bod ymgeiswyr wedi cyflwyno/cyflawni eu hymgyrch hybu iechyd, ynghyd â thystiolaeth weledol o'r deunyddiau a gynhyrchwyd.